“ปาจิงโกะ” ตู้เสี่ยงโชคล้านล้าน ที่ขับเคลื่อนเศรษฐกิจญี่ปุ่น นานเกือบ 100 ปี
เรื่องราวการเดินทางของร้านปาจิงโกะ จะเป็นอย่างไร ? ลงทุนแมนจะเล่าให้ฟัง
16 ก.ค. 2565

“ปาจิงโกะ” ตู้เสี่ยงโชคล้านล้าน ที่ขับเคลื่อนเศรษฐกิจญี่ปุ่น นานเกือบ 100 ปี /โดย ลงทุนแมน
5.3 ล้านล้านบาท คือมูลค่าตลาดของธุรกิจปาจิงโกะในประเทศญี่ปุ่น
ซึ่งคิดเป็น 3% ของ GDP ประเทศญี่ปุ่นในปี 2020
ถ้าหากพูดถึงความบันเทิงในญี่ปุ่น นอกจากเกม และอานิเมะแล้ว 
ก็ยังมี “ตู้ปาจิงโกะ” ที่เป็นกิจกรรมพักผ่อนยอดนิยมของคนญี่ปุ่นมานาน
แต่หลายคนน่าจะยังไม่รู้ว่า “ร้านปาจิงโกะ” ที่คนญี่ปุ่นชื่นชอบ 
กลับดำเนินธุรกิจโดย “คนเกาหลี” เป็นส่วนใหญ่
เรื่องราวการเดินทางของร้านปาจิงโกะ จะเป็นอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ตู้ปาจิงโกะ ได้เปิดตัวครั้งแรกเมื่อปี 1930 หรือราว 92 ปีก่อนที่เมืองนาโกยะ
โดยมีต้นแบบมาจากเครื่องเล่นไม้กระดานตั้งโต๊ะจากสหรัฐอเมริกา ซึ่งผู้เล่นจะต้องยิงลูกบิลเลียดให้ลงหลุม
ต่อมาจึงได้มีการปรับรูปแบบเครื่องเล่นให้เป็นแนวตั้ง
เพื่อให้ร้านปาจิงโกะสามารถใช้พื้นที่ในการวางตู้ได้มากที่สุด และเล่นได้สะดวกมากขึ้น
โดยผู้เล่นต้องยิงลูกเหล็กขึ้นไป แล้วให้ลูกเหล็กตกลงมาตามหลุมต่าง ๆ แล้วนำลูกเหล็กที่ได้มา ไปแลกของรางวัลต่อ
ซึ่งของรางวัลนั้น ก็มีตั้งแต่ของกิน เครื่องใช้ไฟฟ้า ทองคำ ไปจนถึงสินค้าแบรนด์หรู
ซึ่งลูกเหล็กที่ได้นี้ ไม่สามารถนำไปแลกเป็นเงินได้ เพราะจะผิดกฎหมายการพนันในญี่ปุ่น
แต่ในความเป็นจริงแล้ว ก็จะมีร้านลับ ที่ให้แลกเป็นเงินได้อยู่เสมอ
ธุรกิจปาจิงโกะเอง ก็ได้รับความนิยมเป็นอย่างมาก
และเติบโตขึ้นถึงขีดสุดในช่วงหลังสงครามโลกครั้งที่ 2
โดยในปี 1953 พบว่ามีร้านปาจิงโกะในญี่ปุ่น ที่ได้จดทะเบียนกว่า 390,000 ร้าน
ด้วยจำนวนร้านขนาดนี้ พูดง่าย ๆ ว่าทุกรัศมี 600 เมตร ในญี่ปุ่น จะเจอร้านปาจิงโกะมากถึง 3 ร้าน
แต่เรื่องที่น่าสนใจก็คือ
ผู้ที่มาดำเนินธุรกิจร้านปาจิงโกะไม่ใช่คนญี่ปุ่น แต่กลับเป็นคนเกาหลี..
แล้วมันเพราะอะไรกัน ?
ก็ต้องบอกว่าในช่วงเวลาดังกล่าว 
คนเกาหลีได้ลี้ภัยจากสงครามไปอยู่ในญี่ปุ่น
รวมถึงคนบางส่วนที่เคยถูกจับเป็นเชลยสงครามในช่วงที่ญี่ปุ่นบุกยึดเกาหลี
ซึ่งคนเกาหลีถูกมองเป็นพลเมืองชั้นสอง 
ประกอบกับธุรกิจร้านปาจิงโกะในยุคนั้น ยังถูกมองว่าเป็นธุรกิจสีเทา 
เพราะเป็นธุรกิจเสี่ยงโชค คล้าย ๆ กับการพนันที่ถูกกฎหมาย
ดังนั้น การทำธุรกิจหรือเป็นพนักงานร้านปาจิงโกะ จึงเป็นโอกาสทองสำหรับคนเกาหลีในยุคนั้น
มาจนถึงช่วงทศวรรษ 1990s ธุรกิจเกมคอนโซลเริ่มเติบโตมากขึ้น และได้เริ่มเข้ามาแย่งเวลาว่างของชาวญี่ปุ่นไปจากร้านปาจิงโกะ
แต่นั่นก็ยังไม่ทำให้ตู้ปาจิงโกะ เสื่อมความนิยมไปมากนัก เพราะในยุคนั้นก็ได้มีการพัฒนาตู้ปาจิงโกะให้เป็นดิจิทัล และปรับหน้าจอเป็น LCD เพื่อให้มีความทันสมัยมากขึ้น เช่นกัน
แต่แล้ว ธุรกิจปาจิงโกะ ก็ได้มาถึงจุดสูงสุดในปี 1999 
โดยมีมูลค่าถึง 9.4 ล้านล้านบาท หรือคิดเป็น 5.6% ของ GDP ทั้งประเทศ
และหลังจากนั้นมา ธุรกิจปาจิงโกะก็ได้รับความนิยมลดลงเป็นอย่างมาก
สะท้อนให้เห็นจากจำนวนผู้เล่นปาจิงโกะ
ปี 2000 มีจำนวนผู้เล่น 20 ล้านคน
ปี 2019 มีจำนวนผู้เล่น 8.9 ล้านคน
จะเห็นได้ว่า แม้ช่วงที่ยังไม่มีการระบาดของโควิด 19 ผู้เล่นปาจิงโกะก็ได้หายไปมากกว่าครึ่งหนึ่ง
โดยสาเหตุหลักก็เพราะว่า
- การเข้ามาของอินเทอร์เน็ต 
ทำให้คนรุ่นใหม่ มีทางเลือกในการทำกิจกรรมบันเทิงมากขึ้น เช่น เกมบนสมาร์ตโฟน การดูหนังหรือการ์ตูนออนไลน์ผ่านแพลตฟอร์มสตรีมมิง
- การเข้ามาของกิจกรรมทางเลือกอื่น ๆ
ในญี่ปุ่นเอง ก็เริ่มมีกิจกรรมทางเลือก อย่างเช่น ร้านคาเฟในยุคใหม่ เพื่อให้ผู้คนไปทำกิจกรรมผ่อนคลาย
เมื่อโลกที่เปลี่ยนไป ทำให้กลุ่มคนรุ่นใหม่ ไม่ชอบยึดติดกับรูปแบบความบันเทิงเดิม ๆ จึงไม่สนใจการเล่นปาจิงโกะแบบกลุ่มคนยุคก่อน
อีกทั้งข้อกฎหมายใหม่ในญี่ปุ่น ที่ไม่ค่อยเอื้อต่อการทำธุรกิจเท่าไรนัก
เช่น การจำกัดเงินรางวัลสูงสุดของตู้ปาจิงโกะให้เหลือเพียง 1 ใน 3 เท่านั้น 
 
นอกจากนี้ ร้านปาจิงโกะ ก็ยังถูกซ้ำเติมจากวิกฤติโรคระบาด
ทำให้นักท่องเที่ยวและลูกค้าประจำที่มาเล่นหดหาย
เราจะเห็นได้จากผลประกอบการของร้าน DYNAM 
เชนร้านปาจิงโกะรายใหญ่ที่สุดในประเทศญี่ปุ่น
ปี 2017 มีรายได้ 52,000 ล้านบาท กำไร 4,600 ล้านบาท
ปี 2019 มีรายได้ 48,000 ล้านบาท กำไร 5,800 ล้านบาท
ปี 2021 มีรายได้ 33,000 ล้านบาท ขาดทุน 240 ล้านบาท
แต่ถึงอย่างนั้นก็ตาม ร้านปาจิงโกะ ได้มีการปรับรูปแบบร้านใหม่
เพื่อให้เข้าถึงกลุ่มคนรุ่นใหม่ และนักท่องเที่ยวที่เข้ามาในญี่ปุ่นเพิ่มมากขึ้น ไม่ว่าจะเป็น
- ทำให้ร้านดูโอ่อ่า กว้างขวาง และตกแต่งร้านให้น่าดึงดูด คล้าย ๆ กับกาสิโน
- การเอาแครักเตอร์ ของการ์ตูนอานิเมะ ที่เป็นซอฟต์พาวเวอร์ญี่ปุ่น ไปใช้เป็น ธีมของแต่ละตู้
สิ่งเหล่านี้ถือเป็นการสร้างภาพลักษณ์ที่ดี และดึงดูดผู้คนให้เข้ามาใช้บริการมากขึ้น
โดยเฉพาะนักท่องเที่ยวทั่วโลกที่มาเยือนญี่ปุ่น ให้เข้ามาลองเล่นปาจิงโกะดูสักครั้ง
มาถึงตรงนี้ ก็พอจะบอกได้ว่า “ตู้ปาจิงโกะ” 
ยังคงเป็นฟันเฟืองเศรษฐกิจ ที่มีเอกลักษณ์ไม่เหมือนใครประจำประเทศญี่ปุ่น
แต่ถึงอย่างนั้น ก็ยังมีความบันเทิงอื่น ๆ ที่มาแย่งเวลาพักผ่อนจาก “ตู้ปาจิงโกะ” ไปไม่น้อยเหมือนกัน
ซึ่งเราก็ต้องดูกันต่อไปว่าตู้ปาจิงโกะ 
ที่เป็นกิจกรรมบันเทิงของคนญี่ปุ่นมาหลายชั่วอายุคน
จะยังคง “เฮฮาปาจิงโกะ” เหมือนในศตวรรษที่ผ่านมาหรือไม่..
ปิดท้ายด้วยข้อมูลที่น่าสนใจ
รู้หรือไม่ว่า ปัจจุบัน กว่า 80% ของร้านปาจิงโกะในญี่ปุ่น ยังคงถูกดำเนินธุรกิจโดยคนเกาหลีที่อาศัยอยู่ในญี่ปุ่น..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-